
Privátne značky – základné fakty a prečo značkové výrobky?
Privátne značky – základné fakty:
1. Privátne značky majú za cieľ zviditeľniť obchodnú sieť.
2. Privátnymi značkami chcú obchodné reťazce spotrebiteľovi ponúkať cenový kompromis ku kvalite, čo pre obchodné reťazce znamená zachovanie lojality spotrebiteľa.

3. Cena produktov s privátnou značkou sa pohybuje na úrovni až o 30 % nižšej ako sú ceny ekvivalentných značkových výrobkov, pričom ceny všetkých výrobkov na regáloch, privátnych aj značkových, určujú výlučne obchodné reťazce.
4. Ceny privátnych značiek sú naprieč európskymi krajinami rozdielne. Kým napríklad v Grécku, Francúzsku a Nemecku je väčšie rozpätie cien medzi privátnymi značkami a značkovými výrobkami, tak vo Veľkej Británii nie sú také výrazné cenové rozdiely.
Prečo potrebujeme na regáloch značkové výrobky?
A. Značkoví výrobcovia podporujú rozvoj potravinárstva, lebo prinášajú inovácie, originálne produkty, nové postupy, testujú, objavujú a uspokojujú nové potreby spotrebiteľov. Kopírovanie úspešných značiek priemysel dopredu neposúva.
B. Značkoví výrobcovia využívajú všetky formy komunikácie svojich značiek a reklamy mnohokrát využívajú aj na edukáciu spotrebiteľa, informovanie o inováciách vrátane reformulácie výrobkov.

C. Osvedčení a tradiční výrobcovia sú tou lepšou garanciou kvality, bezpečnosti a ochrany zdravia spotrebiteľa, a udržania tradičných výrobných postupov a značiek, pretože si uvedomujú hodnotu svojej značky u spotrebiteľov, sú ľahko a jednoznačne identifikovateľní a zároveň si dobre uvedomujú, že o dôveru spotrebiteľa môžu prísť veľmi rýchlo. 
D. V prípade značkových výrobcov je vyššia garancia stálosti receptúry a senzorických profilov, pretože výroba nemigruje medzi rôznymi výrobnými zariadeniami.
E. Značkové produkty stále dominujú, čo je znak, že spotrebiteľ vníma pridanú hodnotu značkových výrobkov. Potravinárske podniky prostredníctvom svojich značiek priamo komunikujú so spotrebiteľom, ktorí sa pri svojom rozhodovaní o kúpe výrobku rozhodujú čoraz viac aj vzhľadom na udržateľnosť a komunikáciu spoločenskej zodpovednosti, ale aj s ohľadom na predchádzajúce skúsenosti s danou značkou, alebo inou značkou toho istého výrobcu.
F. Značkoví producenti sú stabilnejší z hľadiska fungovania, zamestnanosti, vzťahov s dodávateľmi, lebo majú vyššiu mieru diverzifikácie odberateľov.
G. Značkové výrobky prinášajú do regálov rozmanitosť chutí, obalov a príbehov jednotlivých značiek. Najmä z pohľadu atraktívnosti obalov majú značkové výrobky vyššiu šancu upútať zákazníka, vzhľadom na skutočnosť, že privátne značky majú väčšinou jednotný design obalov.[image: image6.jpg]\J

